Imtella' Jannar 17, 2021 Nhar l-Erbgħa fl-Istati Uniti sseħħ l-inawgurazzjoni tal-Presidenza Biden, b'miżuri stretti ta' sigurtà daħlu diġà fis-seħħ fil-ħamsin stat minħabba l-biża ta' vjolenza . . . eku ta' dak li ġara fil-bidu ta' dan ix-xahar fil-bini tal-kungress. L-FBI qed twissi bil-possibiltà ta' iżjed protesti. Malli jidħol fil-White House, Joe Biden mistenni jieħu għadd ta' deċiżjonijiet meqjusa bħala qawwija b'sensiela ta' ordnijiet eżekuttivi li jbiddlu mill-qiegħ deċiżjonijiet meħuda mill-amministrazzjoni Trump. "America United" hija t-tema ċentrali taċ-ċerimonja uffiċjali tal-ħatra ta' Joe Biden u Kamala Harris bħala s-46 president u viċi president tal-Istati Uniti. L-amministrazzjoni l-ġdida mistennija tiffoka fuq il-fejqan ta' firdiet politiċi u soċjali li laħqu l-qofol aktar kmieni dan ix-xahar fil-protesti fil-Capitol. Żvelati wkoll ordnijiet eżekuttivi li l-President Joe Biden se jwettaq fl-ewwel għaxart'ijiem tal-presidenza li tibda uffiċjalment fl-20 ta' Jannar. Skont memos li nqraw mill-media Amerikana, Biden mistenni jirrevedi għadd ta' deċiżjonijiet kontroversjali li ttieħdu waqt il-presidenza Trump, ewlenin fosthom li l-Istati Uniti terġa' tissieħeb fil-ftehim ta' Pariġi dwar it-tibdil fil-klima; reviżjoni tal-liġijiet tal-immigrazzjoni biex tfal ma jibqgħux ikunu separati minn mal-ġenituri fil-fruntieri; u l-waqfien tal-projbizzjoni fuq l-ivvjaġġar minn għadd ta' pajjiżi musulmani. L-ordnijiet eżekuttivi l-ġodda mistennija jesiġu wkoll l-ilbies obligatorju tal-maskri fi propjetà federali u waqt l-ivvjaġġar minn stat għall-ieħor. Se jkun hemm ukoll estensjoni nazzjonali fuq l-ordnijiet ta' żgumbrament u għeluq ta' negozji minħabba l-pandemija bil-President il-ġdid mistenni japprova pakkett ta' stimolu ekonomiku b'injezzjoni ta' 1.9 trilljun dollaru fl-ekonomija Amerikana. L-amministrazzjoni l-ġdida qed tippjana li tagħti mitt miljun tilqima tal-Covid fl-ewwel mitt jum tal-presidenza hekk kif Biden iddeskriva l-proċess tal-għoti tat-tilqim bħala falliment. Uffiċjali tas-sigurtà jinsabu fuq l-ogħla stat ta' alert minħabba l-biża' ta' protesti ppjanati fil-ħamsin stat, b'miżuri ta' sigurtà mingħajr preċedent fil-kapitali Washington. Kilometri ta' toroq kienu bblokati bi blokok tal-konkrit u lqugħ tal-metall b'iżjed minn mitejn elf uffiċjal tal-gwardja nazzjonali jissorveljaw it-toroq. Jinħass sens ta' tħassib fost ċittadini Amerikani dwar l-iżviluppi li heżżew il-benniena tad-demokrazija fil-bidu ta' Jannar. Trump se jiffaċċja proċeduri ta' impeachment għat-tieni darba hekk kif is-Senat jrid jiddetermina jekk hux ħati li instiga l-vjolenza billi baqa' jħeġġeġ lill-partitarji tiegħu ma jaċċettawx ir-rebħa elettorali ta' Biden.. Għaċ-ċerimonja uffiċjali ta' nhar l-Erbgħa se jattendi l-Viċi President Mike Pence li wiegħed assistenza lill-viċi president eletta Kamala Harris. Donald Trump mhux se jattendi għaċ-ċerimonja.